Island har stoppa vedtak om å ta inn datalagringsdirektivet i EØS-avtalen to gonger, etter ønskje frå eige parlament.

Venstre-leiar Trine Skei Grande oppmodar Høgre til å late seg inspirere av Island og diskutere datalagringsdirektivet igjen.

- Høgre var ikkje med å vedta direktivet i Stortinget fordi dei var for direktivet, men fordi dei er for EU. Men også Høgre har kontaktar inn i EU-parlamentet og ser at stemninga der er i ferd med å snu. Eg håpar det inneber at dei diskuterer saka igjen, seier ho.

Støre vil ikkje vente

Stortinget vedtok datalagringsdirektivet 5. april i fjor, etter kompromiss mellom Ap og Høgre. Direktivet vart vedteke med 89 mot 80 røyster.

Utanriksdepartementet stadfesta den gong at direktivet kunne takast inn i EØS-avtalen og gjerast til gjeldande norsk lov i løpet av kort tid.

For at direktivet skal takast inn i EØS-avtalen, må det vedtakast av EØS-komiteen - der EFTA-landa Island, Liechtenstein og Noreg møter EU-kommisjonen. Island har trekt direktivet frå dagsordenen til EØS-komiteen to gonger.

Noreg kan framleis gjere dei aktuelle endringane i norsk lov utan at direktivet er innført i EØS-avtalen. Utanriksminister Jonas Gahr Støre har fortalt Europautvalet i Stortinget at han ikkje ser grunn til å vente. Les også: Vanskeleg å reversere direktiv som er tekne inn i norsk lov

Vil vente på endringar

EU-kommisjonen la for nøyaktig eitt år sidan fram ei evaluering av datalagringsdirektivet, der det vart tilrådd ei rekkje endringar. Kommisjonen påpeika at det opphavlege direktivet kan svekkje personvernet.

Direktivet har også møtt motstand i mange EU-land, og eit forslag til nytt og endra direktiv er venta i løpet av året.

Annonse

Island har stoppa vedtak i EØS-komiteen fordi islandske folkevalde ikkje vil ta stilling til direktivet før EU er klar med dei varsla endringane.

Skei Grande meiner Noreg også bør vente.

- Då saka vart handsama i Noreg påpeika vi jo at direktivet var så dårleg at det kom til å verte endra. Det sa også dei liberale systerpartia våre i Europa. No ser det ikkje berre ut til å verte endringar, men store endringar. Det syner kor dumt og prematurt det var av Ap og Høgre å fatte vedtak om å ta inn direktivet, seier ho.

- Ser breitt engasjement imot EU-direktivet

Skei Grande vonar Høgre, som ho ser som ein mogleg framtidig regjeringspartnar, vil ta ansvar.

- Eg merkar meg at det var store krefter i Høgre som ikkje ville ha direktivet og at det er eit breitt folkeleg engasjement mot, seier ho.

Stortingsrepresentant Nikolai Astrup i Høgre er blant dei som er imot direktivet og som har argumentert for å vente til EU-gjennomgangen er ferdig. Han trur ikkje Island si nøling får store følgjer for Noreg.

- Den største utfordringa på norsk side er ikkje Island, men det praktiske, sa han til Nationen i går og synte til at innføringa i Noreg uansett er utsett på grunn av tekniske vanskar og uavklarte konstandar.

Les også: EU-tilhengjarar trur Venstre snur i EU-spørsmålet